钦定古今图书集成/明伦汇编/官常典/第313卷 > 《让地官尚书表》唐·李峤
## 钦定古今图书集成/明伦汇编/官常典/第313卷 > 《让地官尚书表》唐·李峤

臣某言：伏奉制旨，以臣为地官尚书。无涯之恩，忽降
霄极；非据之惕，坐惊魂宇。臣某诚惶诚恐，顿首顿首，
死罪死罪。臣少无奇志，长乏异能，短步非疾于骅骝，
翾飞自同于燕雀。逢圣神之再造，荷天地之兼容。郑
璞齐竽，窃混声价。秦冠汉绶，叨践名级。步鸳池之清
切，陟鸾渚之便蕃。出入五台，周旋三阁。行膺负玺之
“任，遂服专车之宠。万机损益，蔽于庸陋之心；百揆谟
猷，滞于膏肓之疾。爰发皇揆，特留宸眷，假优闲之秩，
虽入杏坛；参翊亮之谋，尚和梅鼎，徒延舟楫之举，竟
微股肱之效。挈瓶之智，患在于空虚；瞰室之灾，惧深
于盈满。方陈骸骨之情，遽荷云霄之命。负乘之责，前
谤未除；忝越之讥，后恩仍及。还振蜉”蝣之羽，欲参龙
凤之行。赤绂妨贤，物知不可；素食得位，臣亦胡颜？况
八座枢机，五曹要剧，上仪七星之象，旁理万邦之教。
自非元凯之明允忠肃，陈韩之敦朴淳深，将何以釐
正版图，扰安邦国？臣之浅狭，诚则贪饕，朝有典章，敢
叨非望？伏乞回乾坤之曲泽，收雨露之殊私，广访𬣙
谟，详求棫朴，更引食场之彦，俾临均土之司。则受任
得才，无愆振鹭之美；入官有序，不失贯鱼之次。无任
惭悚之至，谨诣朝堂奉表陈请以闻。臣所让人，别状
封进，臣某诚惶诚恐，顿道顿首。谨言。